**H.C. Andersen: Klods-Hans (1855)**

Ude på landet var der en gammel gård, og i den var der en gammel herremand, som havde to sønner, der var så vittige[[1]](#footnote-1), at det halve var nok; de ville fri til kongens datter og det turde de, for hun havde ladet kundgøre at hun ville tage til mand, den, hun fandt bedst kunne tale for sig.

De to forberedte sig nu i otte dage, det var den længste tid de havde til det, men det var også nok, for de havde forkundskaber og de er nyttige. Den ene kunne udenad hele det latinske leksikon og byens avis for tre år, og det både forfra og bagfra; den anden havde gjort sig bekendt med alle laugsartiklerne[[2]](#footnote-2) og hvad hver oldermand[[3]](#footnote-3) måtte vide, så kunne han tale med om staten, mente han, dernæst forstod han også at brodere seler, for han var fin og fingernem.

"Jeg får kongedatteren!" sagde de begge to, og så gav deres fader dem hver en dejlig hest; han, som kunne leksikonet og aviserne fik en kulsort, og han, som var oldermands-klog og broderede fik en mælkehvid, og så smurte de sig i mundvigene med levertran, for at de kunne blive mere smidige. Alle tjenestefolkene vare nede i gården for at se dem stige til hest; i det samme kom den tredje broder, for der var tre, men der var ingen der regnede ham med, som broder, for han havde ikke sådan lærdom som de to, og ham kaldte de bare Klods-Hans.

"Hvor skal I hen siden I er i stadstøiet?" spurgte han.

"Til hove[[4]](#footnote-4) for at snakke os kongedatteren til! Har du ikke hørt hvad trommen går om over hele landet!" og så fortalte de ham det.

"Hille den, så må jeg nok med!" sagde Klods-Hans og brødrene lo af ham og red afsted.

"Fader, lad mig få en hest!" råbte Klods-Hans. "Jeg får sådan en lyst til at gifte mig. Ta'er hun mig, så ta'er hun mig! Og ta'er hun mig ikke, så ta'er jeg hende alligevel!

"Det er noget snak!" sagde faderen, "dig giver jeg ingen hest. Du kan jo ikke tale! Nej, brødrene det er stads-karle!"[[5]](#footnote-5)

"Må jeg ingen hest få!" sagde Klods-Hans, "så ta'er jeg gedebukken, den er min egen, og den kan godt bære mig!" og så satte han sig skrævs over gedebukken, stak sine hæle i siden på den og fór afsted hen ad landevejen. Hui! Hvor det gik. "Her kommer jeg!" sagde Klods-Hans, og så sang han så at det skingrede efter.

Men brødrene red ganske stille forud; de talte ikke et ord, de måtte tænke over på alle de gode indfald, de ville komme med, for det skulle nu være så udspekuleret!

"Halehoi!" råbte Klods-Hans, "her kommer jeg! Se hvad jeg fandt på landevejen!" og så viste han dem en død krage, han havde fundet!

"Klods!" sagde de, "hvad vil du med den?"

"Den vil jeg forære til kongedatteren!"

"Ja, gør du det!" sagde de, lo og red videre.

"Halehoi! Her kommer jeg! See, hvad jeg nu har fundet, det finder man ikke hver dag på landevejen!"

Og brødrene vendte om igen for at se hvad det var. "Klods!" sagde de, "det er jo en gammel træsko, som overstykket er gået af! Skal kongedatteren også ha' den?"

"Det skal hun!" sagde Klods-Hans; og brøderne lo og de red og de kom langt forud.

"Halehoi! Her er jeg!" råbte Klods-Hans; "nei, nu bliver det værre og værre! Halehoi! Det er mageløst!"

"Hvad har du nu fundet!" sagde brødrene.

"O!" sagde Klods-Hans, "det er ikke til at tale om! Hvor hun vil blive glad, kongedatteren!"

"Uh!" sagde brødrene, "det er jo pludder[[6]](#footnote-6) der er kastet lige op af grøften!"

"Ja det er det!" sagde Klods-Hans, "og det er den fineste slags, man kan ikke holde på den!" og så fyldte han lommen.

Men brødrene red alt hvad tøjet kunne holde, og så kom de en hel time forud og holdt ved byens port, og der fik frierne nummer eftersom de kom, og blev sat i række, seks i hvert geled og så tæt at de ikke kunne røre armene, og det var nu meget godt, for ellers havde de sprættet rygstykkerne op på hverandre, bare fordi den ene stod foran den anden.

Alle landets øvrige indvånere stod rundt om slottet, lige op til vinduerne for at se kongedatteren tage mod frierne, og ligesom en af dem kom ind i stuen, slog talegaven klik for ham.

"Dur ikke!" sagde kongedatteren. "Væk!"

Nu kom den af brødrene, som kunne leksikonet, men det havde han rent glemt ved at stå i række, og gulvet knirkede og loftet var af spejlglas, så at han så sig selv på hovedet, og ved hvert vindue stod tre skrivere og en oldermand, der hver skrev op alt hvad der blev sagt, at det straks kunne komme i avisen og sælges for to skilling på hjørnet. Det var frygteligt, og så havde de fyret sådan i kakkelovnen, at den var rød i tromlen!

"Det er en svær varme her er herinde!" sagde frieren.

"Det er fordi min fader i dag steger hanekyllinger!" sagde kongedatteren.

"Bæ!" Der stod han, den tale havde han ikke ventet; ikke et ord vidste han at sige, for noget morsomt ville han have sagt. Bæ!

"Duer ikke!" sagde kongedatteren. "Væk!" og så måtte han afsted. Nu kom den anden broder.

"Her er en forfærdelig hede!" - sagde han.

"Ja, vi steger hanekyllinger i dag!" sagde kongedatteren.

"Hvad be - hvad?" sagde han, og alle skriverne skrev hvad be - hvad!

"Duer ikke!" sagde kongedatteren. "Væk!"

Nu kom Klods-Hans, han red på gedebukken lige ind i stuen. "Det var da en gloende hede!” sagde han.

"Det er fordi jeg steger hanekyllinger!" sagde kongedatteren.

"Det var jo rart det!" sagde Klods-Hans, "så kan jeg vel få en krage stegt?"

"Det kan De meget godt!" sagde kongedatteren, "men har De noget at stege den i, for jeg har hverken potte eller pande!"

"Men det har jeg!" sagde Klods-Hans. "Her er kogetøi med tinkrampe[[7]](#footnote-7)!" og så trak han den gamle træsko frem og satte kragen midt i den.

"Det er til et helt måltid!" sagde kongedatteren, "men hvor får vi dyppelse[[8]](#footnote-8) fra!"

"Den har jeg i lommen!" sagde Klods-Hans. "Jeg har så meget jeg kan spilde af det!" og så hældte han lidt pludder af lommen.

"Det kan jeg lide!" sagde kongedatteren, "du kan da svare! Og du kan tale og dig vil jeg have til mand! Men ved du, at hvert ord vi sige og har sagt, skrives op og kommer i morgen i avisen! Ved hvert vindue ser du stå tre skrivere og en gammel oldermand, og oldermanden er den værste for han kan ikke forstå!" og det sagde hun nu for at gøre ham bange. Og alle skriverne vrinskede og slog en blækklat på gulvet.

"Det er nok herskabet!" sagde Klods-Hans, "så må jeg give oldermanden det bedste!" og så vendte han sine lommer og gav ham pluddren i ansigtet.

"Det var fint gjort!" sagde kongedatteren, "det kunne jeg ikke have gjort! Men jeg skal nok lære det!"

Og så blev Klods-Hans konge, fik en kone og en krone og sad på en trone, og det har vi lige ud af oldermandens avis - og den er ikke til at stole på!

*Fra H.C. Andersen: "Klods-Hans. En gammel Historie fortalt igjen." I: "H.C. Andersens Eventyr", bd. II, C.A. Reitzel, 1990*

**Ukendt forfatter (folkeeventyr): Jesper og prinsessen (ukendt årstal)**

Der var engang en konge, han havde en grumme knøv[[9]](#footnote-9) datter, og så lod han udgå en bekendtgørelse rundt omkring, at dersom der var nogen, der kunne få prinsessen til at sige: det er løgn, han skulle have hende til kone og det halve kongerige med hende, men ellers skulle der skæres en øl[[10]](#footnote-10) ud af brystet på ham. Der kom også mange både der fra landet og fra andre lande, både prinser og andre simple folk, men ingen af dem kunne få hende til at sige: det er løgn! for hun sagde enten: "Ja, det kan godt være," eller "Det var da ellers mærkeligt," eller sådan noget lignende, og så måtte de da alle af med en øl af deres bryst. Nu var der en gårdmand i landet, han havde tre sønner, Povl og Per og Jesper Nåsfis[[11]](#footnote-11), og de fik da også i sinde at prøve deres lykke ved prinsessen. De fik hver en hest af deres fader at ride på, både Povl og Per, men Jesper løb bagefter på hans egne ben. Han blev nu altid overset af hans brødre, og folk troede da også, han var lidt tosset.

Da de så kom lidt hen ad vejen, så blev Jesper langt bag efter de andre, men så finder han i det samme en død skade, den holdt han i vejret og råbte til Povl og Per: "Hej! her fandt jeg bytte." De blev da helt nysgerrige og kom ridende tilbage for at se, hvad det var, og så var det ikke andet end en død skade. De blev jo ærgerlige over, at sådan en tåbelig dreng som Jesper havde holdt dem for nar. Nu gik det frem ad vejen en tid igen, så blev Jesper igen for langt tilbage, for han kunne jo ikke holdes[[12]](#footnote-12) med dem, når de red stærkt. Så fandt han en tå-ring, og straks holdt han den op og råbte: "Hej, her fandt jeg bytte." De var da igen så nysgerrige, at de red tilbage for at se efter, hvad han havde fundet, men så var det ikke andet end en tå-ring, og de havde ordentlig fået en lang næse. De lovede da også for, at de ikke mere skulle sådan lade sig narre. Men da de igen havde fået et godt forspring, fandt Jesper en svamptold og holdt den straks i vejret, imens han råbte: "Hej! her fandt jeg bytte." "Å, lad os ikke høre efter ham," sagde den ene til den anden, "det er ikke andet end at vi bliver narrede igen." Men da han blev ved at råbe, sagde de: "Hvem ved, hvad han kan have fundet, kan ske han alligevel kan have haft lykken med sig," og så fik nysgerrigheden magt med dem. Men da de så kom hen til ham, var det ikke andet end en svamptold[[13]](#footnote-13).

Nu varede det ikke længe, inden de kom til kongens gård, og Povl og Per kom straks ind til prinsessen for at prøve deres lykke. Jesper Nåsfis gik sin egen gang, han søgte ned i køkkenet for at få sin skade stegt, og der var heller ikke noget i vejen, for han snakkede godt med pigerne. Lidt efter råbte kokkepigen: "Den sprækker, den revner!" "Å, det er der gode råd for," svarede Jesper og trak sin tå-ring frem, "lad os sætte den om den." "Fedtet løber ud af enden på den!" råbte hun igen. "Stik så den svamptold ind i hullet," sagde han – og så var skaden da stegt. Dermed gav han sig til at spise den, og da den steg var fortæret, var også både Povl og Per blevne færdige med prinsessen, ingen af dem kunne få hende til at sige: "Det er løgn!" ihvor meget de fandt på, og så fik de da en øl skåret ud af deres bryst ligesom alle de andre.

Så skulle Jesper Nåsfis da til at se, om det kunne gå ham bedre. Nå, han kommer da ind til hende, så går han hen til vinduet og ser ud af det en lidt. Det er ellers nogle små kål I har her," begyndte han. Ja, det syntes hun dog ikke. "Jo, da har vi nogle anderledes kål hjemme hos os, der kan tresindstyve ryttere få rum under et eneste blad i en sykvand[[14]](#footnote-14), og der skal endda ikke komme en regndråbe på dem." "Ja, det kan jo godt være," svarte hun. Han stod så en lidt igen. "Det er ellers nogle små bier, I har." Det tykte[[15]](#footnote-15) hun da ikke. "Jo, da har vi anderledes bier hjemme hos os," sagde han, "vi tæller dem ind om aftenen og binder dem i klover[[16]](#footnote-16)." "Ja, det kan være rimeligt nok," sagde hun. Så måtte han til det igen. "Det er ellers nogle små huse, I har." Ja, de var da ikke så meget små, mente hun. "Jo, da skulle du se en lade, min fader har fået bygget, når tyren springer en ko ved den ene ende, så kan koen få kalv, inden den kommer hen til den anden." "Ja, det var jo også et stort hus," svarte hun. "Vi har en dam hjemme, den er så fuld af ål, at jeg måtte have et par stude[[17]](#footnote-17) spændt for en harve[[18]](#footnote-18) og så lade den kratte[[19]](#footnote-19) dem op, og der blev da også så mange ved hver [[20]](#footnote-20)harvetand, at jeg havde ondt ved at bære dem, og studene kunne på ingen måde trække harven op på land. Så måtte jeg have min gamle moder til at hjælpe mig at trække, men hun kunne heller ikke; så fik jeg øje på en blåne, der trak forbi. Havde jeg blot haft den, tænkte jeg, den kunne nok have trukket ålene i land. Som tænkt, så gjorde jeg. Jeg sprang så højt op, at jeg fik en strikke på blånen, men den gik i stykker, men så fik jeg mig lavet en anden af lusetarme, den holdt, men blånen gik i stykker, og jeg faldt lige ned i en ulvebo, der sad min fader og din fader og drak skillingsøl[[21]](#footnote-21), og din fader lånte en skilling af min fader at drikke op." "Det er løgn!" sagde prinsessen, "for så fattig har min fader aldrig været." "Ja, det er nu også det samme," sagde så Jesper, "men nu får jeg da lige godt prinsessen." Og det gjorde han også. Å! løgn og skidt er det jo alt sammen!

*Ukendt forfatter: "Jesper og prinsessen". I: Jesper Tveden: "Hvad sproget gør – H.C. Andersen og folkeeventyrene?", Dansklærerforeningens Forlag, 2004*

1. Kloge [↑](#footnote-ref-1)
2. bestemmelserne for håndværkere og andre næringsdrivende, der var sluttet sammen i laug [↑](#footnote-ref-2)
3. formand for laug [↑](#footnote-ref-3)
4. hoffet [↑](#footnote-ref-4)
5. flotte fyre [↑](#footnote-ref-5)
6. mudder [↑](#footnote-ref-6)
7. metalring [↑](#footnote-ref-7)
8. sovs [↑](#footnote-ref-8)
9. god, velskabt [↑](#footnote-ref-9)
10. Skære en strimmel af et menneskes hud [↑](#footnote-ref-10)
11. blegnæbbet person [↑](#footnote-ref-11)
12. følge med [↑](#footnote-ref-12)
13. en pibeprop [↑](#footnote-ref-13)
14. regnbyge [↑](#footnote-ref-14)
15. syntes [↑](#footnote-ref-15)
16. bundter [↑](#footnote-ref-16)
17. unge okser [↑](#footnote-ref-17)
18. et redskab med flere rækker af "tænder", der udjævner jord, der er blevet pløjet [↑](#footnote-ref-18)
19. skrabe [↑](#footnote-ref-19)
20. sky, der hurtigt driver forbi [↑](#footnote-ref-20)
21. meget tyndt øl til en skilling potten [↑](#footnote-ref-21)